Pípulagningaþjónustan PÍPÓ á Akranesi stækkar húsnæðið Framkvæmdir hófust í dag við að reisa nýja byggingu við húsakynni Pípulagningaþjónustunnar PÍPÓ við Kalmansvelli á Akranesi . Húsið er úr forsteyptum einginum framleiddum af Smellinn sem sömuleiðis er á Skaganum . „ Við erum að stækka húsnæðið okkar þar sem við höfum verið síðan 2004 . Í raun er PÍPÓ ekki að stækka beint við sig heldur ætlum við að leigja þetta fyrirtækinu Vogir og lagnir á Akranesi . Það er í eigu Sigurðar Axels Axelssonar rafvirkja og þjónustar bíla - og hafnarvogir um allt land . Vogir og lagnir hafa verið með aðstöðu hjá okkur og samvinna milli fyrirtækjanna þar sem við höfum hjálpast að í ýmsum verkefnum . Annars eru þetta alveg sjálfstæð fyrirtæki . Rekstur Voga og lagna var hins vegar kominn á það stig að fyrirtækið þarf sér húsnæði sem þarf að uppfylla ákveðnar kröfur til dæmis varðandi hitastig þegar verið er að prófa vogirnar . Það varð úr að PÍPÓ byggir við sitt húsnæði og leigir síðan út til Voga og lagna , “ segir Ingólfur Hafsteinsson hjá PÍPÓ i samtali við Skessuhorn .